Document ID: 32010R0037

UREDBA KOMISIJE (EU) št. 37/2010
z dne 22. decembra 2009
o farmakološko aktivnih snoveh in njihovi razvrstitvi glede mejnih vrednosti ostankov v živilih živalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 470/2009 Evropskega parlamenta in Sveta z dne 6. maja 2009 o določitvi postopkov Skupnosti za določitev mejnih vrednosti ostankov farmakološko aktivnih snovi v živilih živalskega izvora in razveljavitvi Uredbe Sveta (EGS) št. 2377/90 in spremembi Direktive 2001/82/ES Evropskega parlamenta in Sveta ter Uredbe (ES) št. 726/2004 Evropskega parlamenta in Sveta (1) ter zlasti člena 27(1) Uredbe,
ob upoštevanju naslednjega:
(1)
Za varovanje javnega zdravja so bile farmakološko aktivne snovi na podlagi znanstvenih ocen njihove varnosti razvrščene v štiri priloge k Uredbi Sveta (EGS) št. 2377/90 z dne 26. junija 1990 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora (2). V Prilogi I so bile navedene snovi, za katere so bile določene mejne vrednosti ostankov, v Prilogi II so bile navedene snovi, za katere ni bilo potrebno določiti mejnih vrednosti ostankov, v Prilogi III so bile navedene snovi, za katere so bile določene začasne mejne vrednosti ostankov, v Prilogi IV pa so bile navedene snovi, za katere ni bilo mogoče določiti mejnih vrednosti ostankov, ker ostanki navedenih snovi ne glede na njihovo vrednost pomenijo nevarnost za zdravje ljudi.
(2)
Zaradi poenostavitve je treba navedene farmakološko aktivne snovi in njihovo razvrstitev glede mejnih vrednosti ostankov vključiti v uredbo Komisije. Ker ta razvrstitev sledi sistemu razvrstitve, predvidenem v Uredbi (ES) št. 470/2009, je treba pri razvrstitvi upoštevati možnost, da se navedene farmakološko aktivne snovi dajejo živalim za proizvodnjo živil.
(3)
V stolpec o terapevtski razvrstitvi snovi je treba vključiti obstoječe informacije o terapevtski razvrstitvi farmakološko aktivnih snovi iz prilog k Uredbi (EGS) št. 2377/90.
(4)
Zaradi lažje uporabe je treba vse farmakološko aktivne snovi v Prilogi navesti v abecednem vrstnem redu. Zaradi jasnosti je treba oblikovati ločeni razpredelnici: eno za dovoljene snovi, navedene v prilogah I, II in III k Uredbi (EGS) št. 2377/90, in eno za prepovedane snovi, navedene v Prilogi IV k tej uredbi.
(5)
Začasne mejne vrednosti ostankov farmakološko aktivnih snovi, določene v Prilogi III k Uredbi (EGS) št. 2377/90, katerih obdobje uporabe je poteklo, se ne smejo vključiti v to uredbo.
(6)
Ukrepi, predvideni s to uredbo, so v skladu z mnenjem Stalnega odbora za zdravila za uporabo v veterinarski medicini -
SPREJEL NASLEDNJO UREDBO:
Člen 1
Farmakološko aktivne snovi in njihova razvrstitev glede mejnih vrednosti ostankov so določene v Prilogi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 2009

Labels: 0
3
17